Document ID: 32009R0248

KOMISIJAS REGULA (EK) Nr. 248/2009
(2009. gada 19. marts),
ar ko paredz sīki izstrādātus noteikumus, lai Padomes Regulu (EK) Nr. 104/2000 piemērotu paziņojumiem par ražotāju organizāciju atzīšanu, cenu noteikšanu un intervenci saskaņā ar zvejas un akvakultūras produktu tirgus kopīgo organizāciju (pārstrādāta redakcija)
EIROPAS KOPIENU KOMISIJA,
ņemot vērā Eiropas Kopienas dibināšanas līgumu,
ņemot vērā Padomes 1999. gada 17. decembra Regulu (EK) Nr. 104/2000 par zivsaimniecības un akvakultūras produktu tirgus kopējo organizāciju (1) un jo īpaši tās 34. panta 2. punktu,
tā kā:
(1)
Komisijas 2001. gada 16. janvāra Regula (EK) Nr. 80/2001, ar ko paredz sīki izstrādātus noteikumus, lai Padomes Regulu (EK) Nr. 104/2000 piemērotu paziņojumiem par ražotāju organizāciju atzīšanu, cenu noteikšanu un intervenci saskaņā ar zivsaimniecības un akvakultūras produktu tirgus kopīgo organizāciju (2), ir vairākkārt būtiski grozīta (3). Skaidrības labad tā ir jāpārstrādā, jo ir paredzēts izdarīt vēl citus grozījumus attiecībā uz dalībvalstu reģionu sarakstu un valūtas kodiem šajā regulā.
(2)
Saskaņā ar Regulas (EK) Nr. 104/2000 13. panta 6. punktu Komisija ik gadus publicē atzīto ražotāju organizāciju un to asociāciju sarakstu. Tāpēc dalībvalstīm tai jāsniedz atbilstoša informācija.
(3)
Komisijai jāspēj pārraudzīt cenu stabilizācijas darbības, ko veic ražotāju organizācijas, un to, kādā veidā tās piemēro finansiālās kompensācijas un pārejošo uzkrājumu atbalsta sistēmas.
(4)
Saskaņā ar 21. līdz 26. pantu Regulā (EK) Nr. 104/2000 Kopienas intervences pasākumi nav iespējami bez informācijas par cenām, kas regulāri tiek reģistrētas skaidri noteiktos reģionos.
(5)
Ir ieviesta elektroniskās datu pārraides sistēma starp dalībvalstīm un Komisiju saskaņā ar kopējās zivsaimniecības politikas pārvaldību (FIDES II sistēma). To vajadzētu izmantot šajā regulā minētās informācijas vākšanai.
(6)
Šajā regulā paredzētie pasākumi ir saskaņā ar Zivsaimniecības produktu pārvaldības komitejas atzinumu,
IR PIEŅĒMUSI ŠO REGULU.
I NODAĻA
Paziņojumi, kas attiecas uz ražotāju organizāciju un to asociāciju atzīšanu
1. pants
Dalībvalstis Komisijai paziņo Regulas (EK) Nr. 104/2000 6. panta 1. punkta c) apakšpunktā un 13. panta 3. punkta d) apakšpunktā minēto informāciju vēlākais divos mēnešos no lēmuma pieņemšanas.
Šī informācija un formāts, kādā tā jānosūta, ir noteikts šīs regulas I pielikumā.
II NODAĻA
Cenas un intervence
2. pants
Dalībvalstis Komisijai ne vēlāk kā divus mēnešus pēc katra zvejas gada sākuma paziņo informāciju, kas minēta Regulas (EK) Nr. 104/2000 17. panta 4. punktā.
Dalībvalstis Komisijai nekavējoties paziņo par jebkurām izmaiņām informācijā, kas minēta pirmajā daļā.
Šī informācija un formāts, kādā tā jānosūta, ir noteikts šīs regulas II pielikumā.
3. pants
Par Regulas (EK) Nr. 104/2000 I un IV pielikumā uzskaitītajām sugām dalībvalstis Komisijai paziņo šo valstu teritorijā izkrauto, pārdoto, izņemto daudzumu un pārejošo uzkrājumu daudzumu, kā arī šīs regulas VIII pielikuma 1. tabulā noteiktajos dažādajos reģionos katrā ceturksnī pārdotā daudzuma vērtību, ne vēlāk kā septiņas nedēļas pēc attiecīgā ceturkšņa.
Ja ir krīze attiecībā uz vienu vai vairākām Regulas (EK) Nr. 104/2000 I pielikumā uzskaitītajām sugām, dalībvalstis Komisijai paziņo šo valstu teritorijā izkrauto, pārdoto, izņemto daudzumu un pārejošo uzkrājumu daudzumu, kā arī šīs regulas VIII pielikuma 1. tabulā noteiktajos dažādajos reģionos katrās divās nedēļās pārdotā daudzuma vērtību, ne vēlāk kā divas nedēļas pēc attiecīgajām divām nedēļām.
Šī informācija un formāts, kādā tā jānosūta, ir noteikts šīs regulas III pielikumā.
4. pants
Dalībvalstis katru ceturksni par katru Regulas (EK) Nr. 104/2000 I pielikumā uzskaitīto produktu, kas izņemts no tirgus, Komisijai paziņo realizēto produktu vērtību un daudzumu, iedalot tos atbilstoši Komisijas Regulas (EK) Nr. 2493/2001 (4) 1. pantā minētajām realizācijas iespējām, ne vēlāk kā astoņas nedēļas pēc attiecīgā ceturkšņa.
Šī informācija un formāts, kādā tā jānosūta, ir noteikts šīs regulas IV pielikumā.
5. pants
Dalībvalstis par katru Regulas (EK) Nr. 104/2000 II pielikumā uzskaitīto produktu Komisijai paziņo izkrauto, pārdoto un uzglabāto daudzumu, kā arī šīs regulas VIII pielikuma 1. tabulā noteiktajos dažādajos reģionos katrā ceturksnī pārdotā daudzuma vērtību, ne vēlāk kā sešas nedēļas pēc attiecīgā ceturkšņa.
Šī informācija un formāts, kādā tā jānosūta, ir noteikts šīs regulas V pielikumā.
6. pants
Dalībvalstis par katru Regulas (EK) Nr. 104/2000 III pielikumā uzskaitīto produktu Komisijai paziņo ražotāju organizāciju izkrauto, pārdoto un nozarei piegādāto daudzumu, kā arī šīs regulas VIII pielikuma 1. tabulā noteiktajos dažādajos reģionos katrā mēnesī nozarei piegādātā daudzuma vērtību, ne vēlāk kā sešas nedēļas pēc attiecīgā mēneša.
Šī informācija un formāts, kādā tā jānosūta, ir noteikts šīs regulas VI pielikumā.
7. pants
Dalībvalstis katru gadu trīs mēnešos pēc attiecīgā gada sniedz Komisijai informāciju, lai būtu iespējams noteikt tehniskās izmaksas, kas saistītas ar darbībām, kuras nepieciešamas Regulas (EK) Nr. 104/2000 23. un 25. pantā minētajai stabilizācijai un uzglabāšanai.
Šī informācija un formāts, kādā tā jānosūta, ir noteikts šīs regulas VII pielikumā.
III NODAĻA
Vispārīgie un nobeiguma noteikumi
8. pants
Dalībvalstis ar elektronisko līdzekļu palīdzību Komisijai nosūta informāciju, izmantojot datu pārraides sistēmas, kas tiek izmantotas informācijas apmaiņai saskaņā ar kopējās zivsaimniecības politikas pārvaldību (FIDES II sistēma).
9. pants
Regulu (EK) Nr. 80/2001 atceļ.
Atsauces uz atcelto regulu uzskata par atsaucēm uz šo regulu, un tās lasa saskaņā ar atbilstības tabulu X pielikumā.
10. pants
Šī regula stājas spēkā divdesmitajā dienā pēc tās publicēšanas Eiropas Savienības Oficiālajā Vēstnesī.
Šī regula uzliek saistības kopumā un ir tieši piemērojama visās dalībvalstīs.
Briselē, 2009. gada 19. martā

Labels: 12
2
6